b"\n_START_ARTICLE_\nCasa Pag\xc3\xa8s-Bassols\n_START_SECTION_\nDescripci\xc3\xb3\n_START_PARAGRAPH_\n\xc3\x89s una resid\xc3\xa8ncia d'estil noucentista situada al Nord-est de la Rambla Sara Jord\xc3\xa0. Fa\xc3\xa7ana d'ordenaci\xc3\xb3 horitzontal; planta baixa amb locals comercials (entitat banc\xc3\xa0ria) i portal d'entrada amb imitaci\xc3\xb3 d'encoixinat afegit posteriorment. Al primer pis trobem una tribuna central de tres cossos amb pilastres acanalades d'ordre corinti, i una balconada a banda i banda que uneixen la tribuna als finestrals de mig punt. Del segon pis en destaca la balconada correguda central i dos balcons laterals allindanats. En el tercer pis, ens trobem amb dos balcons laterals i dues finestres centrals, tot allindanat. La fa\xc3\xa7ana est\xc3\xa0 decorada amb una motllura de pedra amb quatre ulls de bou, i una cornisa de tipus cl\xc3\xa0ssic. La teulada \xc3\xa9s a vessants. Cobreix la fa\xc3\xa7ana un arrebossat rosat imitant els carreus. L'any 1929, aquest edifici, va ser premiat per la Cambra de la Propietat Urbana de la prov\xc3\xadncia de Girona."